對海棠懷江朝宗
作者：吳芾
朝代：宋

paragraphs: 我住湖山歲月賒，年年長醉海棠花。
憶昨君來花未放，却言花放定相過。
亦欲花間同一醉，肯教垂老負陽和。
東風始動花始蕊，君已翩然到我家。
意君爲花必少駐，那知事復成參差。
眼底垂絲先弄影，一時浮艷亦堪誇。
豈若神仙真態度，紅粧翠袖肩相摩。
躊躇花下不忍別，回頭彼此奈愁何。
匆匆直向剡溪去，急爲饑民救札瘥。
萬人既欲全性命，賞心樂事自應那。
待得明春來修好，因循又恐成蹉跎。
世間萬事無不爾，不用逢春苦歎嗟。
如君年年走塵俗，深疑天不付芳華。
何似相隨林下住，共將爛醉爲生涯。
不但有花供笑語，還應有句助吟哦。